CELEX: 52014PC0478
Language: et
Date: 2014-07-22
Title: Ettepanek: EUROOPA PARLAMENDI JA NÕUKOGU OTSUS Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ja usaldusväärse finantsjuhtimise kohta) punktiga 13 (taotlus EGF/2013/010 ES/Castilla y León, Hispaania)

|
			
		
		
		52014PC0478
		
			Ettepanek: EUROOPA PARLAMENDI JA NÕUKOGU OTSUS Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ja usaldusväärse finantsjuhtimise kohta) punktiga 13 (taotlus EGF/2013/010 ES/Castilla y León, Hispaania) /* COM/2014/0478 final  */
			
				
		
		
			
			   	SELETUSKIRI
Nõukogu määruse (EL, Euratom)
nr 1311/2013 (millega määratakse kindlaks mitmeaastane finantsraamistik
aastateks 2014–2020)[1]
artikli 12 kohaselt võib kasutada Globaliseerumisega Kohanemise Euroopa Fondi
(EGF, edaspidi ka „fond”) igal aastal mahus, mis täiendab finantsraamistiku
asjaomastes rubriikides ette nähtud assigneeringuid
kuni 150 miljoni euroga (2011. aasta hinnad).
Fondist abi saamise tingimused kuni 31.
detsembrini 2013 esitatud avalduste alusel on sätestatud Euroopa Parlamendi ja
nõukogu 20. detsembri 2006. aasta määruses (EÜ) nr 1927/2006
Globaliseerumisega Kohanemise Euroopa Fondi loomise kohta[2].
5. detsembril 2013 esitas Hispaania taotluse
EGF/2013/010 ES/Castilla y León, et saada EGFilt rahalist toetust seoses
koondamistega kolmes ettevõttes, mis tegutsevad NACE Revision 2
osa 16 (puidutöötlemine ning puit- ja korktoodete tootmine, v.a mööbel;
õlest ja punumismaterjalist toodete tootmine)[3]
alla kuuluvas valdkonnas Hispaanias, NUTS II tasandi piirkonnas Castilla y
Leónes (ES41).
Pärast taotluse põhjalikku läbivaatamist
otsustas komisjon määruse (EÜ) nr 1927/2006 artikli 10 kohaselt, et kõik
kõnealuses määruses sätestatud tingimused rahalise toetuse saamiseks on
täidetud.
TAOTLUSE KOKKUVÕTE JA ANALÜÜS
 Põhiandmed: ||   
 EGFi viitenumber || EGF/2013/010 
 Liikmesriik || Hispaania 
 Artikkel 2 || b) 
 Asjaomaseid ettevõtteid || 3 
 NUTS II piirkond || Castilla y Léon (ES41) 
 NACE Revision 2 osa || 16 (Puidutöötlemine ning puit- ja korktoodete tootmine, v.a mööbel; õlest ja punumismaterjalist toodete tootmine) 
 Vaatlusperiood || 28.12.2012 – 28.9.2013 
 Individuaalsete teenuste osutamise alguskuupäev || 1.2.2014 
 Taotluse esitamise kuupäev || 5.12.2013 
 Koondamiste arv vaatlusperioodil || 587 
 Eeldatav meetmetes osalevate koondatute arv || 400 
 Individuaalsete teenustega seotud kulud (eurodes) || 1 350 000 
 Fondi toetuse rakendamisega seotud kulud[4] (eurodes) || 50 000 
 Fondi toetuse rakendamisega seotud kulud (%) || 3,57 
 Kogueelarve (eurodes) || 1 400 000 
 EGFi toetus eurodes (50 %) || 700 000 
1.           Taotlus esitati komisjonile
5. detsembril 2013 ja sellele lisati täiendavat teavet kuni 25. märtsini 2014.
2.           Taotlus vastab fondi
kasutamise tingimustele, mis on sätestatud määruse (EÜ) nr 1927/2006 artikli 2
punktis b, ning see on esitatud kõnealuse määruse artiklis 5 sätestatud
kümnenädalase tähtaja jooksul.
Seos koondamiste ja maailmakaubanduses
üleilmastumise tõttu toimunud suurte struktuurimuutuste vahel
3.           Selleks et näidata seost
koondamiste ja maailmakaubanduses üleilmastumise tõttu toimunud suurte
struktuurimuutuste vahel, väidab Hispaania, et puusepa- ja tisleritoodete turg
kitseneb kogu maailmas ning nende kaupade maht üleilmses kaubanduses (üleilmne
eksport) on viimastel aastatel vähenenud. Vastavalt UN Comtrade´i[5] andmetele ulatus
puusepa- ja tisleritoodete üleilmne eksport 2008. aastal 14,2 miljardi USA
dollarini, kuid 2011. aastal oli see 13,7 miljardit USA dollarit, seega oli
vähenemine 3,40 %. Ajavahemikus 2008–2011 vähenes EL 27 riikide
eksport puusepa- ja tisleritoodete valdkonnas 10,33 %.
Puusepa-
ja tisleritoodete üleilmse kaubanduse maht
(miljonit USA dollarit)
   || 2008 || 2009 || 2010 || 2011 
 Kogu maailmas || 14 183,8 || 11 036,9 || 11 711,0 || 13 710,5 
 EL 27 || 2 445,9 || 1 835,3 || 1 964,8 || 2 193,3 
Allikas: UN Comtrade

Puusepa- ja tisleritoodete üleilmse kaubanduse maht 
(muutused %des)
 
4.           Taotluse esitanud liikmesriik
osutab UN Comtrade statistikale, et näidata EL 27 riikidest pärit
puusepa- ja tisleritoodete mahu osakaalu vähenemist üleilmses kaubanduses:
vastavad näitajad langesid 17,24 %lt 2008. aastal 16 %le 2011.
aastal, samas Filipiinid peaaegu kahekordistasid oma turuosa (see suurenes
6,31 %lt 12,13 %le) ning ka teised Kaug-Ida riigid suurendasid oma
turuosa, kuid siiski vähem, näiteks Hiina turuosa suurenes 15 % ja
Malaisia oma 37 %. Selline EL 27 turuosa vähenemine mõjus halvasti
mitmele kõnealuses sektoris tegutsevale ettevõtjale, samuti tööhõivele.
Komisjon märkis teatisele „Uus ELi metsastrateegia metsade ja metsandussektori
jaoks”[6]
lisatud komisjoni talituste töödokumendis, et puidu- ja puittoodete tootmise
valdkonnas tegutsevate ettevõtjate arv vähenes 2003. ja 2010. aasta vahel
8 % ja selle sektori tööhõive vähenes aastatel 2000–2011 20 %. 
5.           Hispaania ametiasutused
väitsid, et aastatel 2008–2011 vähenes Castilla y Leóne ettevõtjate toodetud
puusepa- ja tisleritoodete ekspordimaht, ka ELi tasandi eksport vähenes. Samas
kui EL 27 eksport vähenes 10,33 %, vähenes Castilla y Leóne
ettevõtjate toodangu eksport 37 %[7]. 
6.           Veel selgitasid Hispaania
ametiasutused Hispaania statistikaameti (INE[8])
andmetele viidates, et kuna puusepa- ja tisleritoodete turg kitsenes kogu
maailmas ja EL27 turuosa vähenes, vähenes puitu ning puit- ja korktooteid (v.a
mööbel) tootvate ettevõtjate arv Castilla y Leónes 1 100lt 2008. aastal
855le 2013. aastal, seega oli langus 22,3 %. Kogu riigis oli langus isegi
suurem. Aastatel 2008–2013 vähenes ettevõtjate arv 16 575 üksuselt 11 806
üksusele. See tähendab, et langus oli 28,8 %. 
7.           Castilla y Leónes toimunud
koondamisi võib seostada suurte struktuurimuutustega, mis leidsid maailmas aset
puusepa- ja tisleritoodete kaubanduses ja nende muutuste tagajärgedega NACE
Revision 2 osa 16 valdkonnas. 
Koondamiste arvu tõendamine ja vastavus
artikli 2 punktis b esitatud kriteeriumidele
8.           Hispaania esitas kõnealuse
taotluse määruse (EÜ) nr 1927/2006 artikli 2 punkti b sekkumiskriteeriumide
alusel, mille kohaselt on fondist abi saamise tingimuseks vähemalt 500 töötaja
koondamine üheksakuulise perioodi jooksul ettevõtetes, mis tegutsevad samas
NACE Revision 2 osas liikmesriigi NUTS II tasandi ühes piirkonnas või kahes
külgnevas piirkonnas.
9.           Taotluses osutatakse 587
koondamisele, mis toimusid 28. detsembrist 2012 kuni 28. septembrini 2013
üheksa kuud kestva vaatlusperioodi jooksul kolmes ettevõttes, mis tegutsevad
NACE Revision 2 osa 16 (puidutöötlemine ning puit- ja korktoodete tootmine, v.a
mööbel; õlest ja punumismaterjalist toodete tootmine) valdkonnas Castilla y
Leónis (ES41), mis on NUTS II tasandi piirkond. Nendest koondamistest 560
arvutati määruse (EÜ) nr 1927/2006 artikli 2 teise lõigu teise taande kohaselt.
Lisaks koondati ettevõttes Kronospan S.A 27 inimest ja nende arv on arvutatud
sama lõigu kolmanda taande kohaselt. Komisjonile on esitatud artikli 2 lõike 2
teise lõigu kolmanda taande kohaselt vajalikud tõendid selle kohta, et
nimetatud koondamiste arv on tegelik koondamiste arv. 
Selgitus koondamiste ettenägematuse
kohta
10.         Hispaania ametiasutused
selgitasid, et ajavahemikus 2003–2005 investeeris ettevõte Puertas Norma
4,8 miljonit eurot uutesse seadmetesse, et toodete lisandväärtust
suurendada ja tõhusamate tootmisprotsesside abil tootmiskulusid vähendada,
sedasi üritati maailmas puusepa- ja tisleritoodete sektoris toimuvate
muutustega kohaneda. 2006. aastal avati uus tootmistehas, mille pindala oli
40 000 ruutmeetrit. See uus tehas, mis oli Euroopa tootmisharu üks moodsaimatest
ja tehnoloogiliselt arenenumatest, andis alguses tööd 700 töötajale.
Investeeringud tasusid end ära ja 2007. aastal ületas käive 70 miljonit
eurot, mis tähendas 24 % suurust kasvu eelneva aastaga võrreldes. 2008.
aastal pärast majandus- ja finantskriisi algust, kui ehitussektor vähenes umbes
30–35 % ning seega kuivas kokku uste ja ukseraamide tootmine, vähenes
ettevõte Puertas Norma käive võrreldes 2007. aastaga ainult 8 %. Ka
järgmistel aastatel läks ettevõttel hästi, kui arvestada üldist majanduse olukorda.
2010. aastal otsustas aga Jeld-Wen grupp – Puertas Norma peaaktsionär – tugevdada
kooskõlas oma finantsseisundi elavdamise kavaga teatud ettevõtlusliine teiste
liinide arvelt. 2011. aastal, pärast ametiühingute ebaõnnestunud
kokkuleppekatset selle kava osas, mis sisaldas 25 % palgakärbet ja 286
töötaja koondamist, alustas ettevõte vabatahtlikku pankrotimenetlust.
Töötajaid koondanud ettevõtete andmed
ning toetust vajavate töötajate kirjeldus
11.         Taotluses osutatakse 587-le
koondamisele järgmistes ettevõtetes: 
 Ettevõtted ja koondatud töötajate arv 
 Puertas Norma S.A. || 553 
 Kronospan S.L. || 27 
 Pallets y Embalajes Pascual S.L. || 7 
 Ettevõtteid kokku: 3 || Koondatud töötajaid kokku: 587 
12.         Kõigile koondatud töötajatele
antakse võimalus meetmetes osaleda. Seni EGFi toetuste haldamise käigus
omandatud kogemuste põhjal prognoosivad Hispaania ametiasutused, et EGFi
meetmetes osalemise kasuks otsustab hinnanguliselt umbes 400 töötajat.
13.         Toetust vajavad koondatud
töötajad jagunevad järgmiselt:
 Kategooria || Arv || Protsent 
 Mehed || 457 || 77,85 
 Naised || 130 || 22,15 
 ELi kodanikud || 587 || 100,00 
 ELi mittekuuluvate riikide kodanikud || 0 || 0,00 
 15–24aastased || 3 || 0,51 
 25–54aastased || 426 || 72,57 
 55–64aastased || 142 || 24,19 
 üle 64aastased || 16 || 2,73 
14.         17 töötajal on pikaajalised
terviseprobleemid või puue.
15.         Elukutsete lõikes on
jagunemine järgmine:
 Kategooria || Arv || Protsent 
 Juhtivtöötajad || 14 || 2,39 
 Tippspetsialistid || 13 || 2,21 
 Tehnikud ja keskastme spetsialistid || 25 || 4,26 
 Ametnikud || 94 || 16,01 
 Oskus- ja käsitöölised || 83 || 14,14 
 Seadme- ja masinaoperaatorid || 242 || 41,23 
 Lihttöölised || 116 || 19,76 
16.         Kooskõlas määruse (EÜ) nr
1927/2006 artikliga 7 on Hispaania kinnitanud, et fondi toetuse rakendamise eri
etappides ja eelkõige sellele juurdepääsu puhul on kohaldatud ning kohaldatakse
jätkuvalt meeste ja naiste võrdõiguslikkuse ning diskrimineerimisest hoidumise
põhimõtteid.
Asjaomase territooriumi ning selle
asutuste ja sidusrühmade kirjeldus
17.         Koondamistest mõjutatud
territoorium on NUTS II tasandi piirkond Castilla y León ja täpsemalt Pinarese
maakonnas teineteisega külgnevate Burgose ja Soria provintside ala.
18.         Castilla y León on ELi
suuruselt kolmas piirkond (94 227 km2), ületades maa-alalt 17
liikmesriiki 28st, samas on see väga madala asustustihedusega piirkond, seal
elab 27,4 elanikku km2 kohta. Castilla y Leóne panus Hispaania SKPs
on 5,3 % ja ühe inimese keskmine sissetulek piirkonnas on võrdne riigi
keskmise sissetulekuga[9].
Castilla y Leóne piirkonnas enim levinud ärimudel on perekondlikud VKEd või
mikroettevõtted, 95 % ettevõtetest on just seda tüüpi. Sektorite kaupa
jagunevad ettevõtted järgmiselt: 68 % teenustesektor, 16 %
tööstussektor, 8 % ehitussektor ja 8 % põllumajandussektor.
19.         Peamised sidusrühmad on Junta
de Castilla y Leóne — piirkonna autonoomne valitsus —, 36
koondamistest mõjutatud omavalitsusüksuse juhid, ametiühingud MCA-UGT ja
FECOMA-CCOO[10],
tööandjate ühendused FOES, ASIM, ASIF, CEMCAL ja CECALE[11] .
Koondamiste eeldatav mõju kohalikule,
piirkondlikule või riigi tööhõivele
20.         Kriis on Castilla y Leóne
piirkonna tööhõivet rängalt mõjutanud. Töötuse määr on piirkonnas kiiresti
suurenenud, see tõusis 8,2 %lt (2008. aasta esimene kvartal) 22,7 %ni[12] (2013. aasta esimene
kvartal). Koondamistest mõjutatud piirkonna tööhõive olukord tundub olevat
eriti habras, sest Soria provintsi (mis on üks kahest koondamistest mõjutatud
piirkonnast) asustustihedus on eriti madal, seal elab 9,2 elanikku ühel
ruutkilomeetril (st kolmandik kogu piirkonna keskmisest). Eriti madala
asustustiheduse tagajärjel on koondamistel kohalikule majandusele isegi rängem mõju,
kui näitajate põhjal arvata võiks.
21.         Hispaania ametiasutused on
märkinud, et koondamised puidu ja puittoodete tootmise sektoris muudavad
tööhõive olukorra veelgi keerulisemaks, sest koondamistest mõjutatud
territoorium Pinares (otsetõlkes „männisalu”) sõltub väga suurel määral
metsandussektorist ja männid kujutavad endast peamist majandusressurssi, seega
on tegemist tööstuspiirkonnaga, kus tegeletakse peamiselt puidu esmase ja
sekundaarse töötlemisega. 
Rahastatav individuaalsete teenuste
kooskõlastatud pakett ja selle kulude hinnanguline jaotus, sealhulgas selle
täiendavus struktuurifondidest rahastatavate meetmetega
22.         Kõik allpool loetletud meetmed
üheskoos moodustavad individuaalsete teenuste kooskõlastatud paketi, mille
eesmärk on koondatud töötajate tagasitoomine tööturule.
–     
Tutvustav kohtumine ja teabetunnid: See on esimene meede, mida koondatud töötajatele pakutakse, ning see
sisaldab üldisi ja individuaalseid teabetunde, kus räägitakse oskustest ja
koolitusnõuetest, pakutavast nõustamisest ja koolitusprogrammidest ning
toetustest ja stiimulitest.
–     
Kutsenõustamine: see
hõlmab osalevate töötajate kutsesobivuse määramist ja tööturule
tagasipöördumise plaani koostamist, samuti nõustamist isikliku toetuse
saamiseks ja vastavaid järelmeetmeid kogu rakendusperioodi jooksul.
–     
Aktiivse tööotsimise toetamine: meede hõlmab aktiivset tööotsimist, sealhulgas kohalike ja
piirkondlike töövõimaluste otsimist ning töökohtade ja tööotsijate
kokkuviimist. 
–     
Koolitus: koolitusmeede
hõlmab mitmesuguseid kursuseid. 1) Valdkonnaüleste oskuste koolitus:
Pakutav koolitus hõlmab väljaõpet tööotsimismeetodite kohta, koolitust isiklike
ja sotsiaalsete oskuste valdkonnas ning info- ja kommunikatsioonitehnoloogia
(IKT) valdkonnas, samuti võõrkeeli. 2) Kutseõpe: kutseõppes keskendutakse
sektoritele, kus on võimalusi tööd leida (või kus eeldatavalt võivad tekkida
sellised võimalused), näiteks abiõendus geriaatrias, mükoloogia (metsaseente
tundmaõppimise koolitus, st kuidas tunda ära tunda söödavaid seeni, kuidas
seeni korjata jne), maapiirkonna turism või töökohad, mille puhul nõutakse
kutsetunnistust, eelkõige puidu, korgi ja mööbli valdkonnaga seonduvate
elukutsete puhul. 3) Töökogemuse kaudu omandatud oskuste kohta
tunnistuste andmiseks vajalike testide ettevalmistamine.
–     
Ettevõtluse edendamine
Pakutakse mitmesugust toetust koondatud töötajatele, kes kavatsevad oma
ettevõtet luua. 1) Sissejuhatavad moodulid, milles keskendutakse
füüsilisest isikust ettevõtjate ettevõtlusalgatuste edendamisele ja äriideede
genereerimisele. 2) Ettevõtlusega alustamise koolitus, mis hõlmab
ettevõtlusprotsessi erinevaid astmeid alates algteadmistest või esmasest
kokkupuutest keerulisemate teemadega nagu planeerimine, teostatavusuuringute
läbiviimine, äriplaani koostamine jne. 3) Projektide ja algatuste alane
nõustamine, mille eesmärk on välja töötada, koostada ja juhendada
elujõulisi äri- või füüsilisest isikust ettevõtjate projekte. 4) Ettevõtte
loomisega kaasnev nõustamine: meede seisneb ettevõtlusega alustavate
isikute isiklikus juhendamises ettevõtte käivitamisperioodil. 5) Logistiline
ja finantsvaldkonna abi: meede hõlmab toetust rahaliste vahendite kogumisel
ning nende haldusnõuete täitmisel, mis on eelduseks ettevõtte alustamiseks
vajalike toetuste taotlemiseks. Hinnanguliselt osaleb esimeses kolmes etapis
(sissejuhatavad moodulid, koolitus ja nõustamine) 100 töötajat, edasijõudnute
koolitusel (ettevõtte loomisega kaasnev ja rahaliste vahendite leidmise
koolitus) osaleb ilmselt 50 töötajat. 
–     
Stiimulid Stiimuleid on
nelja liiki. 1) Osalemise stiimul. Et innustada koondatud töötajaid neis
meetmetes osalema, saavad meetmes osalejad pärast kolmekuulist aktiivset
osalemist ja vähemalt ühe nende individuaalses meetmepaketis sisalduva meetme
täitmist kätte 150 eurot. Eeldatakse, et kõik koondatud töötajad saavad selle
summa. 2) Toetus transpordikulude katteks. Töötajatele, kes osalevad
meetmes, mis toimub väljaspool nende elukohalinna, makstakse transpordikulude
katteks toetust, mis võrdub summaga, mis kulub ühiskondliku transpordiga nende
kodulinnast meetme toimumise linna sõitmiseks. Kui kohalike linnade vahel
puudub sobiv transpordiühendus, peavad osalejad kohalesaamiseks kasutama oma
sõidukeid, nende kulude katteks saavad nad 0,19 eurot kilomeetri kohta.
Eeldatakse, et 180 osalejat saavad seda stiimulit. 3) Elukoha muutmisega
kaasnevate kulude hüvitamine. Töötajad, kes muudavad elukohta ja kolivad
töötama teise linna, saavad ühekordse summana kätte 1000 eurot kolimiseks
vajalike kulude katmiseks. Eeldatakse, et 26 osalejat saavad seda stiimulit. 4)
Ettevõtte loomise toetus. Töötajad, kes loovad oma ettevõtte, saavad kuni
3 000 euro suuruse toetuse tegevuse alustamisega seotud kulude
katmiseks. Eeldatakse, et 15 osalejat saavad seda stiimulit. 5) Töötamise
stiimulid. Töötajatele, kes asuvad tööle füüsilisest isikust ettevõtjatena,
makstakse kuni kümne kuu jooksul palgalisa 350 eurot kuus. Eeldatakse, et
30 osalejat saavad seda stiimulit. 6) Toetus ülalpeetavate isikute
hooldajatele. Töötajatele, kelle peres on ülalpeetavaid isikuid (lapsed,
vanurid või puudega inimesed) saavad meetmes osalemise korral 100 eurot kuus
(kuni kuus kuud). Toetuse eesmärk on katta täiendavad hoolduskulud, et töötajad
saaksid koolituses või muudes meetmetes osaleda. Eeldatakse, et 35 osalejat
saavad seda stiimulit. 7) Koolitustoetus. Osalejad, kes võtavad osa
nende jaoks koostatud tööle saamise protsessiks kavandatud koolitustundidest
vähemalt 75% ulatuses, saavad koolituse lõppedes 150 eurot. Eeldatakse, et 140
osalejat saavad seda stiimulit.
23.         Fondi toetuse rakendamisega
seotud kulud, mis on taotluse hulka arvatud kooskõlas määruse (EÜ) nr 1927/2006
artikliga 3, koosnevad kuludest, mis on ette nähtud haldus- ja
kontrollimeetmeteks ning teavitamiseks ja reklaamiks.
24.         Individuaalsed teenused, mida
Hispaania ametiasutused kirjeldavad, on aktiivsed tööturumeetmed, mis on
määruse (EÜ) nr 1927/2006 artikli 3 kohaselt toetuskõlblikud. Hispaania
ametiasutuste hinnangul on kogukulu 1 400 000 eurot, millest
individuaalsete teenustega seotud kulud on 1 350 000 eurot ning
EGFi toetuse rakendamisega seotud kulud on 50 000 eurot (3,57 %
kogusummast). EGFilt taotletav kogusumma on 700 000 eurot (50 %
kogukuludest).
 Meetmed || Toetust vajavate töötajate hinnanguline arv || Hinnanguline kulu toetust vajava töötaja kohta (eurodes) (*) || Kulud kokku (EGF ja riiklik kaasfinantseerimine) (eurodes) (**) 
 Individuaalsed teenused (määruse (EÜ) nr 1927/2006 artikli 3 esimene lõik) 
 Tutvustav kohtumine ja teabetunnid (Acogida, diagnóstico y derivación) || 400 || 90 || 36 000 
 Kutsenõustamine (Orientación y asesoramiento) || 400 || 293 || 117 000 
 Aktiivse tööotsimise toetamine: (Intermediación y gestión) || 300 || 150 || 45 000 
 Koolitus (Formación y recualificación profesional) || 225 || 1 373 || 309 000 
 Ettevõtluse edendamine (Programa de autoempleo y emprendimiento) || 100 || 5 200 || 520 000 
 Stiimulid (Programa de incentivos) || 400 || 807 || 323 000 
 Individuaalsed teenused kokku ||   || 1 350 000 
 EGFi toetuse rakendamisega seotud kulud (määruse (EÜ) nr 1927/2006 artikli 3 kolmas lõik) 
 Ettevalmistav tegevus ||   || 0 
 Juhtimine ||   || 20 000 
 Teave ja selle avaldamine ||   || 20 000 
 Kontrollitegevus ||   || 10 000 
 EGFi toetuse rakendamisega seotud kulud kokku ||   || 50 000 
 Eeldatavad kulud kokku ||   || 1 400 000 
 EGFi toetus (50 % kogukuludest) ||   || 700 000 
(*) Kümnendkohtade vältimiseks on
hinnangulised kulud ühe töötaja kohta ümardatud. Ümardamine ei mõjuta siiski
iga meetme kogumaksumust, mis jääb selliseks, nagu ta on Hispaania poolt
esitatud taotluses.
(**) Ümardamise tõttu ei ole kogusummad
päris täpsed.
25.         Hispaania kinnitab, et eespool
kirjeldatud meetmed täiendavad struktuurifondidest rahastatud meetmeid ning et
topeltrahastamine on välistatud.
26.         2007.–2013. aastal on
ESFi rakenduskavade peamine eesmärk Castilla y Leóne piirkonnas edendada
töötajate elukestvat õpet ja vähendada enneaegset koolist väljalangemist,
kusjuures neis keskendutakse eelkõige inimestele, kes on haavatavamad või kelle
puhul esineb sotsiaalse tõrjutuse oht; EGFi meetmed on seevastu suunatud
endistele metsatöölistele ning nende meetmete puhul ei kohaldata ealisi,
hariduslikke ega muid piiranguid.
27.         ESFi ja EGFi sarnaste eesmärkidega
ja asjaomastele töötajatele suunatud meetmete pidev järelevalve võimaldab
vältida kõnealuste fondide meetmete kattumist.
Kuupäev(ad), millal on alustatud või
millal kavatsetakse alustada individuaalsete teenuste pakkumist asjaomastele
töötajatele
28.         Hispaania alustas asjaomastele
töötajatele individuaalsete teenuste osutamist 1. veebruaril 2014. Nimetatud
teenused on osa individuaalsete teenuste kooskõlastatud paketist, mille kohta
on fondile esitatud kaasrahastamistaotlus. Seega kujutab kõnealune kuupäev
endast fondist saadava toetuse puhul toetuskõlblikkusperioodi algust.
Menetlused tööturu osapooltega
konsulteerimiseks
29.         Esitatud taotlust arutati 25.
ja 28. novembril 2013 peetud kohtumistel. Endised töötajad Puertas Normast, mis
on ettevõte, kus toimusid enamik koondamistest, FAFECYLi[13] ning punktis 17
nimetatud tööturu osapoolte esindajad osalesid mõlemal kohtumisel.
30.         Hispaania ametiasutused on
kinnitanud, et riiklikes ja ELi õigusaktides sätestatud nõuded kollektiivse
koondamise kohta on täidetud.
Teave meetmete kohta, mis on
siseriikliku õiguse või kollektiivlepingute kohaselt kohustuslikud
31.         Seoses määruse (EÜ) nr
1927/2006 artiklis 6 sätestatud kriteeriumidega on Hispaania ametiasutused oma
taotluses:
·      kinnitanud, et EGFist saadav rahaline toetus ei asenda meetmeid, mis on
siseriikliku õiguse või kollektiivkokkulepete kohaselt äriühingute
vastutusalas;
·      tõendanud, et kavandatud meetmed on ette nähtud töötajate toetuseks ja
neid ei kasutata äriühingute või sektorite ümberkorraldamiseks;
·      kinnitanud, et eespool nimetatud toetuskõlblikele meetmetele ei anta
toetust ELi muudest rahastamisvahenditest.
Juhtimis- ja kontrollisüsteemid 
32.         Hispaania on teatanud
komisjonile, et rahalist toetust haldavad ja kontrollivad samad asutused, mis
haldavad ja kontrollivad ESFi vahendeid. ECYL, Castilla y Leóne piirkonna
riikliku tööturuasutus, on korraldusasutuse vahendusasutus.
Rahastamine
33.         Hispaania taotluse põhjal on
kavas fondist rahastada kooskõlastatud individuaalsete teenuste paketti
(sealhulgas EGFi toetuse rakendamise kulud) 700 000 euro ulatuses, mis
moodustab 50 % kogukuludest. Komisjoni kavandatav assigneering fondist
põhineb Hispaania esitatud teabel.
34.         Arvestades nõukogu määruse
(EL, Euratom) nr 1311/2013 artikli 12 alusel EGFist eraldatava rahalise toetuse
võimalikku maksimumsummat ja assigneeringute ümberpaigutamise võimalusi, teeb
komisjon ettepaneku kasutada EGFi vahendeid eespool nimetatud kogusummas.
35.         EGFi vahendite
kasutuselevõtmise ettepaneku kohta teevad otsuse Euroopa Parlament ja nõukogu
ühiselt, nagu on sätestatud 2. detsembri 2013. aasta institutsioonidevahelise
kokkuleppe (Euroopa Parlamendi, nõukogu ja komisjoni vahel eelarvedistsipliini,
eelarvealase koostöö ning usaldusväärse finantsjuhtimise kohta)[14] punktis 13.
36.         Samuti esitab komisjon eraldi
ümberpaigutamise taotluse, et kirjendada 2014. aasta eelarvesse konkreetsed
kulukohustuste assigneeringud, nagu on nõutud 2. detsembri 2013. aasta
institutsioonidevahelise kokkuleppe punktis 13.
Makseeraldiste allikad 
37.         Fondi eelarvereale 2014. aasta
eelarvest eraldatavat summat kasutatakse käesoleva taotluse jaoks vajamineva
700 000 euro suuruse summa katmiseks.
Ettepanek:
EUROOPA PARLAMENDI JA NÕUKOGU OTSUS
Globaliseerumisega Kohanemise Euroopa Fondi
kasutuselevõtmise kohta kooskõlas Euroopa Parlamendi, nõukogu ja komisjoni 2.
detsembri 2013. aasta institutsioonidevahelise kokkuleppe (eelarvedistsipliini,
eelarvealase koostöö ja usaldusväärse finantsjuhtimise kohta) punktiga 13
(taotlus EGF/2013/010 ES/Castilla y León, Hispaania)
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut,
võttes arvesse Euroopa Parlamendi ja nõukogu
20. detsembri 2006. aasta määrust (EÜ) nr 1927/2006 Globaliseerumisega
Kohanemise Euroopa Fondi loomise kohta,[15]
eriti selle artikli 12 lõiget 3,
võttes arvesse 2. detsembri 2013. aasta
institutsioonidevahelist kokkulepet Euroopa Parlamendi, nõukogu ja komisjoni
vahel eelarvedistsipliini, eelarvealase koostöö ja usaldusväärse
finantsjuhtimise kohta,[16]
eriti selle punkti 13,
võttes arvesse Euroopa Komisjoni ettepanekut[17]
ning arvestades järgmist:
(1)       Globaliseerumisega Kohanemise
Euroopa Fond (EGF, edaspidi ka „fond”) on loodud selleks, et osutada täiendavat
abi töötajatele, kes on koondatud seoses globaliseerumisest tingitud oluliste
struktuurimuutustega maailmakaubanduses, ja et aidata neil tööturule tagasi
pöörduda.
(2)       Nõukogu määruse (EL, Euratom)
nr 1311/2013 (millega määratakse kindlaks mitmeaastane finantsraamistik
aastateks 2014–2020)[18]
artiklis 12 on sätestatud, et EGFist makstav toetus ei tohi ületada iga-aastast
maksimaalset summat, milleks on 150 miljonit eurot (2011. aasta hindades).
(3)       5. detsembril 2013
esitas Hispaania taotluse fondi vahendite kasutuselevõtmise kohta seoses
koondamistega NACE Revision 2 osa 16 (puidutöötlemine ning puit- ja korktoodete
tootmine, v.a mööbel; õlest ja punumismaterjalist toodete tootmine) alla
kuuluva valdkonna kolmes ettevõttes, mis asuvad Hispaanias, NUTS II tasandi
piirkonnas Castilla y Leónes (ES 41), seda taotlust täiendati kuni
25. märtsini 2014 lisateabega. Taotlus vastab rahalise toetuse määramise
nõuetele, mis on sätestatud määruse (EÜ) nr 1927/2006 artiklis 10. Seetõttu
teeb komisjon ettepaneku 700 000 euro eraldamiseks.
(4)       Seega tuleks Hispaania
taotluse rahuldamiseks fondi vahendid kasutusele võtta,
ON VASTU VÕTNUD KÄESOLEVA OTSUSE:
Artikkel 1
Euroopa Liidu 2014. aasta üldeelarvest
võetakse Globaliseerumisega Kohanemise Euroopa Fondi (EGF) raames kasutusele
700 000 eurot kulukohustuste ja maksete assigneeringutena.
Artikkel 2
Käesolev otsus avaldatakse Euroopa Liidu
Teatajas.
Brüssel,
Euroopa Parlamendi nimel                           Nõukogu
nimel
president                                                        eesistuja
[1]               ELT L 347, 20.12.2013, lk 884.
[2]               ELT L 406, 30.12.2006, lk 1.
[3]               Euroopa Parlamendi ja nõukogu määrus (EÜ) nr 1893/2006,
20. detsember 2006, millega kehtestatakse majanduse tegevusalade statistiline
klassifikaator NACE Revision 2 ning muudetakse nõukogu määrust (EMÜ) nr 3037/90
ja teatavaid EÜ määrusi, mis käsitlevad konkreetseid statistikavaldkondi. (ELT
L 393, 30.12.2006, lk 1).
[4]               Kooskõlas määruse (EÜ) nr 1927/2006 artikli 3 kolmanda
lõiguga.
[5]               http://comtrade.un.org/
[6]               Uus ELi metsastrateegia metsade ja metsandussektori
jaoks. COM(2013) 659 ja SWD(2013) 342.
[7]               Piirkondlikud eksporti käsitlevad andmed: Majandus- ja
Konkurentsiministeerium (Tariifiküsimused – DataComex statistika andmebaas).
[8]               Instituto Nacional de Estadística. www.ine.es/
[9]               Hispaania SKP ostujõu standard on inimese kohta 96
[Indeks (EL 28 = 100)]. Allikas: Eurostat.
[10]             Federación Regional del Metal, Construcción y Afines de la
Unión General de Trabajadores (MCA-UGT) ja Federación Regional de Madera de
Comisiones Obreras (FECOMA-CCOO).
[11]             Federación de Organizaciones Empresariales Sorianas
(FOES), Asociación Soriana de Industrias de la Madera (ASIM), Asociación
Soriana de Industrias Forestales (ASIF), Confederación de empresarios de la
Madera de Castilla y León (CEMCAL) ja Confederación de Organizaciones
Empresariales de Castilla y León (CECALE).
[12]             http://www.datosmacro.com/paro-epa/espana-comunidades-autonomas/castilla-leon
[13]             FAFECYL on kolmepoolne riiklik fond, mis kuulub Castilla y
Leóne riikliku tööturuasutuse alla. Selle juhatuse liikmed on tööandjate
ühendus CECALE ning ametiühingud UGT ja CCOO.
[14]             ELT C 373, 20.12.2013, lk 1.
[15]             ELT L 406, 30.12.2006, lk 1.
[16]             ELT C 373, 20.12.2013, lk 1.
[17]             ELT C […], […], lk […].
[18]             ELT L 347, 20.12.2013, lk 884.